DUPLISES
ఐసిసి నిర్ణయాన్ని అంగీకరించను: డెప్లెసిస్‌
అడిలైడ్‌: ఆస్ట్రేలియాతో జరిగిన రెండవ టెస్టులో తాను బాల్‌ టాంపరింగ్‌కు పాల్పడినట్లు అంతర్జాతీయ క్రికెట్‌ మండలి(ఐసిసి) నిర్థారించడాన్ని దక్షిణాఫ్రికా తాత్కాలిక కెప్టెన్‌ డెప్లెసిస్‌ వ్యతిరేకించాడు.కాగా తాను కావాలని ఏ తప్పు చేయలేదని మరోసారి పునరుద్ఘాటించాడు.ఈ మేరకు ఐసిసి తనపై తీసుకున్న నిర్ణయం సరికాదని పేర్కొన్నాడు.తాను ఎట్టి పరిస్థితుల్లోను ఐసిసి తనపై తీసుకున్న నిర్ణయాన్ని అంగీకరించబోనని వివరించాడు.కాగా నేను బాల్‌ టాంపరింగ్‌ చేసినట్లు వాదనలు జరగడం,ఆపై తప్పు చేసినట్లు తేలడం జరిగింది.అయితే దీంతో నేను అంగీకరించను.నేను ఎటువంటి తప్పు చేయలేదు,బంతిలో మెరుపు తీసుకురావడానికి నేను టాంపిరింగ్‌ చేశానని అంటున్నారు.ఒకవేళ బాల్‌ టాంపరింగ చేసినట్లైతే బంతిని గీకడం వంటి చర్యలకు పాల్పడాలి.నేను అటువంటి చర్యలకు పాల్పడలేదు.ఇక బంతి మెరుపుకు సంబంధించి క్రికెటర్లు అందరికి ఓకే అభిప్రాయం ఉండదు.అనేక అంశాలు ముడిపడి ఉంటాయి.ఏవో మనం కొన్ని కృత్రిమమైన చర్యలతో బంతిపై మెరుపు రాదు.ఇదే విషయాన్ని మాజీ క్రికెటర్లు చాలా సార్లు చెప్పారు కూడా.కాగా ఈ రకంగా చేస్తే బంతిపై మరింత మెరుపు వస్తుందని ఐసిసి ఎక్కడ కూడా రికార్డుల్లో రాయలేదు.ఆ క్రమంలోనే నేను మోసానికి పాల్పడలేదు అని చెబుతున్నా అని డెప్లెసిస్‌ వివరించాడు.ఇదిలా ఉండగా డెప్లెసిస్‌ బాల్‌ టాంపరింగ్‌కు పాల్పడినట్లు ఐసిసి ధృవీకరించిన సంగతి తెలిసిందే.నోటిలోని చాక్లెట్‌ వంటి పదార్థాన్ని రాసి బంతికి మెరుపు తీసుకువచ్చే ప్రయత్నం చేశాడని ఐసిసి తీర్పులో పేర్కొంది.అయితే అతనికి మ్యాచ్‌ ఫీజులో 100 శాతం జరిమానాతో కూడిన శిక్ష విధించిన సంగతి తెలిసిందే.
=======